Miljoene se dwelms in Wes-Kaap gekryArgieffoto bloot ter illustrasie. (Foto: SAPD/Facebook) Die polisie in Kaapstad het Donderdag drie mans in hegtenis geneem en beslag gelê op kokaïen van sowat R400 000 000. Lirandzu Themba, woordvoerder van die minister van polisie, sê beamptes het saam met die Valke en die Wes-Kaapse verkeersdepartement gewerk om die inhegtenisnemings te doen. “Die span het die drie verdagtes op die N1-snelweg onderweg na Kaapstad aangekeer. Meer as 600 kg kokaïen is in die vragmotor gevind waarin hulle gery het. Die dwelms is versteek in opgestapelde houtplanke aan die agterkant van die vragmotor,” sê Themba. Die mans, tussen 39 en 47 jaar oud, het Maandag hul eerste verskyning in die Athlone-landdroshof in Kaapstad gemaak. Bheki Cele, minister van polisie, en lt.genl. Thembisile Patekile, die provinsiale polisiekommissaris in die Wes-Kaap, het die hofsaak bygewoon. “Dié dwelmoperasie sal daartoe bydra dat meer misdade wat met onwettige dwelmhandel verband hou, bekamp word,” het Cele gesê. “Die polisie word dikwels daarvan beskuldig dat hulle bloot reaktief optree en dié operasie is ’n duidelike bewys dat die polisie se misdaadvoorkoming verskerp en proaktief is.” Cele moedig gemeenskappe aan om voort te gaan om na vore te kom met inligting wat die polisie in hul ondersoeke kan help.